**Uunga siunnersuut:**

**Erngup nukinganik nukissiornermut atugassamik misissueqqaarnermut atuinermullu atatillugu akuersissutinut akiliutit aamma suliassanik suliarinninnermi aningaasartuutit utertillugit akilerneqartarnerat pillugit Namminersorlutik Oqartussat nalunaarutaat**

Erngup nukingata nukissiornermut atorneqartarnera pillugu Inatsisartut inatsisaat nr. 5, 27. november 2018-imeersumi § 12, imm. 2 naapertorlugu aalajangersarneqarput:

*Akiliisussaatitaasut*

 **§ 1**. Nalunaarut manna malillugu akiliisussaatitaapput:

1) Erngup nukingata nukissiornermut atorneqartarnera pillugu Inatsisartut inatsisaat naapertorlugu pisinnaatitsissummik pigisaqartut.

2) Erngup nukinganik nukissiornermut atorneqartussamik misissueqqaarnissamut akuersissummik qinnuteqartut.

3) Erngup nukinganik nukissiornermut atuinissamut akuersissummik qinnuteqartut.

*Aningaasartuutinik naatsorsuineq*

 **§ 2.** Suliassanik suliarinninnermut, ilanngullugu nakkutilliineq, aningaasartuutit, nalunaaquttap akunnerisa suliassat ataasiakkaat suliarineqarneranni atorneqartutut nalunaarsorneqartut amerlassusaannut naatsorsukkat tunngavigalugit naatsorsorneqassapput.

 *Imm. 2*. Nalunaaquttap akunneranut akigititaq sulisunut suliassamik suliarinninnermi peqataasunut agguaqatigiissillugu aningaasarsianut aningaasartuutit, ukiumi naatsorsuusiorfiusumi pineqartumi allaffissornikkut aningaasartuutit allat suliassamik suliarinninnermut atasut naleqqersuussilluni annertussusilerlugit ilassutigalugit, tunngavigalugit aalajangersarneqassaaq.

 *Imm. 3.*Aningaasartuutini ilaasinnaapput misissuinerit, siunnersortinik ikiorteqarneq, ilanngullugu oqartussanit allanit ikiorteqarneq, sulilluni angalanerit, nerisaqarneq unnuinerillu, oqalutseqarneq nutserisitsinerillu, akiligassiissuteqarneq malillugu suliassanut ataasiakkaanut suliassamik suliarinninnermut tunngatinneqarsinnaasut.

*Misissueqqaarnissamut akuersissummut akiliut*

 **§ 3.** Erngup nukingata nukissiornermut atorneqartarnera pillugu Inatsisartut inatsisaanni § 4 malillugu erngup nukinganik nukissiornermut atugassamik misissueqqaarnissamut akuersissummik tunineqarnissamik qinnuteqaateqarnermi akiliummut 10.000 koruunit akilerneqassapput.

 *Imm. 2.* Akiliutip akilerneqarsimaneranut uppernarsaat ilaatinneqanngippat, qinnuteqaat itigartinneqassaaq.

 *Imm. 3*. Qinnuteqaat suliarineqassanngitsoq aalajangertoqassappat, akiliut qinnuteqartumut utertillugu akilerneqassaaq.

 **§ 4.** Erngup nukingata nukissiornermut atorneqartarnera pillugu Inatsisartut inatsisaanni § 4 malillugu misissueqqaarnissamut akuersissummik tunniussinermi akiliummut 25.000 koruunit akilerneqassapput.

 *Imm. 2.* Erngup nukingata nukissiornermut atorneqartarnera pillugu Inatsisartut inatsisaanni § 4, imm. 2 malillugu piffissaq akuersissuteqarfiusoq sivitsorneqartoq nalunaaruteqarnermi akiliummut 25.000 koruunit akilerneqassapput.

 *Imm. 3.* Immikkut ittunik pisoqartillugu, Naalakkersuisut naliliippata misissueqqaarneq sivikitsuinnaassasoq aammalu killilimmik annertussuseqassasoq, akiliut imm. 1-imi taaneqartoq 5.000 koruuninut annikillisinneqarsinnaavoq**.**

 *Imm. 4.*Akiliut akilerneqareerpat akuersissut tunniunneqartoq aatsaat atuuttussanngussaaq.

*Atuinissamut akuersissummut akiliut*

 **§ 5.** Erngup nukingata nukissiornermut atorneqartarnera pillugu Inatsisartut inatsisaanni § 5 malillugu erngup nukingata nukissiornermut atorneqarnissaanut atuinissamut akuersissummik tunineqarnissamik qinnuteqarnermi akiliummut 50.000 koruunit akilerneqassapput.

 *Imm. 2.* Erngup nukinganik nukissiorfissaq qinnuteqaatigineqartoq 5 MW angullugu annerpaamik tunisassiorsinnaassuseqarpat, akiliut imm. 1-imi taaneqartoq 5.000 koruuninut annikillisinneqarsinnaavoq.

 *Imm. 3*. Akiliutip akilerneqarsimaneranut uppernarsaat ilanngunneqarsimanngippat, qinnuteqaat itigartinneqassaaq.

 **§ 6.** Erngup nukingata nukissiornermut atorneqartarnera pillugu Inatsisartut inatsisaanni § 5 malillugu atuinissamut akuersissummik tunniussinermi akiliummut 100.000 koruunit akilerneqassapput.

 *Imm. 2.*  Erngup nukinganik nukissiorfissaq qinnuteqaatigineqartoq 5 MW angullugu annerpaamik tunisassiorsinnaassuseqarpat, imm. 1-imi taaneqartoq akiliut 10.000 koruuninut annikillisinneqarsinnaavoq.

 *Imm. 3.* Akiliut akilerneqareerpat akuersissut tunniunneqartoq aatsaat atuuttussanngussaaq.

*Akiliutinut akigititanik iluarsiineq*

 **§ 7.** §§ 3-6-imi akiliutinut akigititat Kalaallit Nunaannut atuisartunut akigititanut naleqqersuut tamanut saqqummiunneqartoq kingulleq tunngavigalugu ukiumoortumik 1. januar iluarsineqartassapput (januar 2020).

*Suliassamik suliarinninnerup annertussusaa pillugu ilisimatitsissuteqarneq*

 **§ 8.** Erngup nukinganut tunngasut ingerlatassat pilersaarutigineqartut malitsigisaannik ukiup tulliani suliassanik suliarinninnerup annertussusissaatut naatsorsuutigineqartoq pillugu Naalakkersuisut akiliisussaatitaasoq ukiumut ataasiarlutik ilisimatittassavaat.

 *Imm. 2*. Paasissutissanut imm. 1 naapertorlugu tunniunneqartunut tunngatillugu ukiup ingerlanerani annertuunik allannguuteqarpat, imaluunniit suliassanik suliarinninnerup annertussusaa, erngup nukinganut tunngasut ingerlatassat pilersaarutigineqartut malitsigisaannik nalinginnaasunit, annertuumik annertuneruppat, akiliisussaatitaasut tamatuminnga piaartumik ilisimatinneqassapput.

*Aningaasartuutinik akiliisitsineq*

 **§ 9.** Suliassanik suliarinninnermut aningaasartuutinut piffissakkaartumik akileeqqusinerugallartunik Naalakkersuisut nassiussisinnaapput.

*Imm. 2.* Ukiup naatsorsuusiorfiusup naareernerata kingorna, aningaasartaannut ukiumi pineqartumi akilerneqartussanut inaarutaasumik naatsorsuinernik, Naalakkersuisut suliaqassapput. Aningaasat taakkua akilerneqarallarsimasut aningaasartaannut aammalu §§ 3-6 malillugit akiliutitut akilerneqarsimasut aningaasartaannut, iluarsineqassapput.

*Akiliinissamut piffissaq killigititaq*

 **§ 10.** Nalunaarut manna malillugu aningaasartaannik akiliineq, tamatuminnga akileeqqusinerup nassiunneqareernerata kingorna kingusinnerpaamik ullut 30-it qaangiunneranni, pissaaq. Taamaattoq akuersissummik qinnuteqarnermut akiliutit §§ 3-6-imi allassimasutut akilerneqassapput.

 *Imm. 2.* Aningaasat akilerneqartussat piffissaq eqqorlugu akilerneqanngippata, kingusinaarluni akiliinermi il.il. ernialiisarneq pillugu inatsimmut naapertuuttumik ernialiisoqassaaq.

 **§ 11**. Nalunaarut ulloq xx.xx.xxxx atuutilerpoq.

**Kalistat Lund**

Nunalerinermut, Imminut Pilersornermut, Nukissiutinut Avatangiisinullu Naalakkersuisoq

/ Mette Skarregaard Pedersen